Diari Oficial de la Generalitat Valenciana


Sumari del DOGV 4884, del 16-11-2004 (2004/11561)

ACORD de 29 d'octubre de 2004, del Consell de la Sindicatura de Comptes de la Generalitat Valenciana, pel qual es convoca concurs.oposició per a cobrir cinc places de tècnic d'auditoria en llocs de treball corresponents a la modalitat de corporacions territorials i d'altres ens públics, grup A, sector administració general.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4884

Data del DOGV
:   16-11-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/11820


Data del document
:   29-10-2004

Organisme emissor
:   Sindicatura de Comptes

Tipus de document
:   Acord

Descriptors 

:   * administració regional
    * comptable
    * concurs administratiu

ACORD de 29 d'octubre de 2004, del Consell de la Sindicatura de Comptes de la Generalitat Valenciana, pel qual es convoca concurs'oposició per a cobrir cinc places de tècnic d'auditoria en llocs de treball corresponents a la modalitat de corporacions territorials i d'altres ens públics, grup A, sector administració general. [2004/X11535]
  
De conformitat amb el que estableix l'oferta pública d'ocupació per a l'any 2004, aprovada pel Consell de la Sindicatura de Comptes de la Generalitat Valenciana amb data 29 d'octubre de 2004 (Butlletí Oficial de les Corts Valencianes núm. 70, de data 10 de novembre de 2004 i Diari Oficial de la Generalitat Valenciana núm. 4.878, de data 8 de novembre de 2004), prèvia delegació acordada per la Mesa de les Corts Valencianes de data 5 d'octubre de 2004, i a fi d'atendre les necessitats de personal de la Sindicatura de Comptes de la Generalitat Valenciana, en l'exercici de la competència atribuïda per l'article 17.c) de la Llei de la Generalitat Valenciana 6/1985, d'11 de maig, el Consell de la Sindicatura de Comptes acorda convocar el present concurs-oposició, que es regirà per les següents bases de la convocatòria:
  
1. Objecte de la convocatòria i normes generals
  
1.1 La present convocatòria té per objecte la selecció de personal, mitjançant el sistema de concurs-oposició per a cobrir cinc places de tècnic d'auditoria, en llocs de treball corresponents a la modalitat de corporacions territorials i d'altres ens públics, del grup A, sector administració general.
  
1.2 Del total de places convocades, es destinaran al torn d'accés lliure tres places i se'n reservaran dues més al torn d'accés per promoció interna.
  
1.3 Els aspirants sols podran concórrer a un dels torns, i les places que queden sense cobrir, de les reservades als torn de promoció interna en aquesta convocatòria, s'acumularan a les places destinades al torn d'accés lliure.
  
1.4 La convocatòria es regirà pel que disposen aquestes bases i per al que no s'hi preveu, s'aplicarà la normativa que considera la disposició addicional de la Llei 6/1985, d'11 de maig, de Sindicatura de Comptes.
  
1.5 Als efectes del que disposa l'article 59.5, b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es considerarà efectuada l'oportuna notificació als interessats mitjançant la publicació en els taulers d'anuncis o butlletins oficials que s'estableixen en aquesta convocatòria.
  
1.6 El personal que obtinga plaça en aquesta convocatòria no podrà compatibilitzar-la amb l'ocupació d'un segon lloc de treball, càrrec o activitat en el sector públic, ni tampoc amb activitats de caràcter privat, tret dels supòsits d'excepció que estableixen les disposicions vigents en matèria d'incompatibilitats.
  
2. Condicions dels aspirants
  
2.1 Condicions generals
  
Per a ser admés a les proves selectives caldrà reunir els requisits següents:
  
a) Ser espanyol o nacional d'un estat membre de la Unió Europea o nacional del Regne de Noruega o de la República d'Islàndia. També hi podran participar el cònjuge, descendents i descendents del cònjuge dels espanyols i dels nacionals de països membres de la Unió Europea, de Noruega o d'Islàndia, sempre que no estiguen separats de dret, menors d'edat de vint-i-un anys o majors d'aquesta edat que visquen al seu càrrec. Igualment s'estendrà a les persones incloses en l'àmbit dels tractats internacionals celebrats per la Unió Europea i ratificats per Espanya, en els quals siga aplicable la lliure circulació de treballadors.
  
b) Tenir complits 18 anys i no haver arribat a l'edat de jubilació.
  
c) Estar en possessió del títol de doctor, llicenciat, enginyer, arquitecte o equivalent, o tenir complides les condicions per obtenir-lo abans de l'acabament del termini de presentació de sol·licituds. En el cas de titulacions obtingudes en l'estranger, caldrà posseir la documentació que n'acredite l'homologació.
  
d) Posseir la capacitat física i psíquica necessària per a realitzar les funcions dels llocs ofertats.
  
e) No trobar-se inhabilitat penalment per a l'exercici de les funcions públiques.
  
f) No haver sigut separat mitjançant expedient disciplinari de qualsevol administració o ocupació pública.
  
2.2 Condicions específiques per a ser admés al torn de promoció interna
  
Per a ser admés al torn de promoció interna, a més de les condicions generals, s'exigirà ser funcionari de carrera de la Sindicatura de Comptes de la Generalitat Valenciana del grup B, amb almenys dos anys de serveis efectius en el dit grup, d'acord amb el que preveu l'article 22.1, paràgraf primer, de la Llei 30/1984, de 2 d'agost, de Mesures per a la Reforma de la Funció Pública.
  
2.3 Les condicions per a ser admés a les proves hauran de reunir-se en el moment de l'acabament del termini de presentació de sol·licituds i mantenir-se durant tot el procés selectiu, fins al moment de la presa de possessió.
  
3. Adaptacions per a realitzar les proves
  
3.1 Pel que fa als aspirants amb minusvàlues, el tribunal resoldrà sobre l'aplicació de les mesures d'adaptació aconseguint, si ho estima procedent, els dictàmens tècnics necessaris. A tal efecte, els interessats hauran de formular la petició corresponent en la sol·licitud de participació en el present procediment selectiu. Podran sol·licitar les mesures d'adaptació que necessiten, d'acord amb la següent classificació: 1) Eliminació de barreres arquitectòniques i taula adaptada a la cadira de rodes. 2) Ampliació del temps de duració de l'exercici. Hauran d'adjuntar un certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita. 3) Augment de grandària dels caràcters de l'examen per dificultat de visió. 4) Necessitat d'intèrpret per sordesa. 5) Sistema Braille d'escriptura per ser invident. 6) D'altres, especificant quines.
  
3.2 Si en el desenvolupament de les proves el tribunal tingués dubtes raonables respecte la compatibilitat funcional d'un aspirant, podrà demanar el corresponent dictamen de la Comissió Mixta de Discapacitats, i en aquest cas l'aspirant podrà participar condicionalment en el procés selectiu, quedant en suspens la resolució definitiva sobre l'admissió o exclusió de les proves fins a la recepció del dictamen.
  
4. Sol·licituds
  
Qui desitge prendre part en aquestes proves selectives haurà de formalitzar la sol·licitud ajustada al model que figura en l'annex IV.
  
5. Drets d'examen
  
Els drets d'examen seran de 24,28 euros i s'ingressaran en la Caixa d'Estalvis del Mediterrani, al compte (CCC) número 2090 0340 23 3711837763, del qual és titular la Sindicatura de Comptes. El pagament de la taxa s'acreditarà mitjançant el justificant corresponent.
  
La falta de justificació de l'abonament dels drets d'examen determinarà l'exclusió de l'aspirant.
  
Les persones amb discapacitat igual o superior al 33%, estan exemptes del pagament de drets d'examen. Aquests aspirants hauran de presentar la certificació de la Conselleria de Benestar Social o òrgans competents d'altres administracions públiques que acredite la seua discapacitat igual o superior al 33%.
  
Únicament pertocarà tornar les taxes pels drets d'examen en els supòsits i els procediments que considera l'article 9.4 de la Llei 12/1997, de Taxes de la Generalitat Valenciana.
  
6. Presentació de sol·licituds
  
6.1 Les sol·licituds estaran adreçades al síndic major de la Sindicatura de Comptes de la Generalitat Valenciana, i presentades en el registre d'aquesta institució, que estarà obert al públic de les 9 a les 14 hores i té la seua seu en el número 4 del carrer sant Vicent, 46882 València, o la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de vint dies hàbils comptadors a partir del següent a l'última publicació d'aquesta convocatòria en el Butlletí Oficial de les Corts Valencianes i en el Diari Oficial de la Generalitat Valenciana.
  
6.2 Els aspirants de nacionalitat espanyola adjuntaran a la sol·licitud una fotocòpia del document nacional d'identitat.
  
Els aspirants que no tinguen la nacionalitat espanyola adjuntaran a la sol·licitud, segons s'escaiga, els documents següents:
  
Els estrangers que residisquen a Espanya, fotocòpia compulsada del corresponent document d'identitat o passaport i de la targeta de resident comunitari o de familiar resident comunitari en vigor, i, si és el cas, de la targeta temporal de resident comunitari o de treballador comunitari fronterer en vigor.
  
Els aspirants que siguen nacionals de la Unió Europea, de Noruega o Islàndia que no residisquen a Espanya, bé per residir a l'estranger o per trobar-se a Espanya en règim d'estada, hauran de presentar fotocòpia compulsada del document d'identitat o passaport.
  
Els familiars dels aspirants anteriors hauran de presentar fotocòpia compulsada del passaport, del visat i, si cal, del resguard d'haver sol·licitat la corresponent targeta o del resguard d'haver sol·licitat l'exempció del visat i la corresponent targeta. Si no s'han sol·licitat aquests documents hauran de presentar els documents expedits per les autoritats competents que acrediten el vincle de parentesc i una declaració jurada o promesa de l'espanyol o nacional de la Unió Europea, de Noruega o d'Islàndia amb qui estan vinculats, que no es troba separat de dret del seu cònjuge i, si escau, del fet que l'aspirant viu a expenses seues o està al seu càrrec.
  
6.3 En la sol·licitud es farà constar el torn a què opta l'aspirant (lliure o de promoció interna), i es manifestarà de manera clara i expressa el compliment dels requisits establits en la base 2 d'aquesta convocatòria.
  
6.4 Així mateix, s'adjuntarà a la sol·licitud un currículum que consistirà en una relació dels mèrits que s'al·leguen per a la fase de concurs i que es realitzarà seguint l'ordre previst en el barem que figura en l'annex III d'aquesta convocatòria. No es presentaran els documents acreditatius dels mèrits fins el moment assenyalat en la base 10.2.
  
6.5 La presentació d'una sol·licitud per a participar en aquesta convocatòria comporta l'acceptació d'aquestes bases.
  
6.6 Els aspirants que no tinguen la nacionalitat espanyola i, d'acord amb la base 7.7, estiguen exempts de la prova de castellà, hauran de presentar juntament amb la sol·licitud, una fotocòpia compulsada del diploma superior d'espanyol com a llengua estrangera establit pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o del certificat d'aptitud en espanyol per a estrangers expedit per les escoles oficials d'idiomes o fotocòpia d'una titulació acadèmica espanyola expedida per l'òrgan oficial competent en el territori espanyol.
  
7. Admissió d'aspirants
  
7.1 Els aspirants queden vinculats a les dades que hagen fet constar en les seues sol·licituds, i solament podran demanar-ne modificació per mitjà d'un escrit motivat, dins del termini establit en la base 6.1 per a la presentació de sol·licituds.
  
7.2 Acabat el termini de presentació de sol·licituds, prèviament a la verificació del pagament dels drets d'examen, l'òrgan convocant o per delegació seua, el síndic major, dictarà una resolució que es publicarà en el Butlletí Oficial de les Corts Valencianes i en el Diari Oficial de la Generalitat Valenciana, que contindrà la relació provisional d'admesos i exclosos a la realització de les proves per a cada torn.
  
7.3 En el cas d'error o exclusió, els aspirants podran esmenar els defectes en què hagen incorregut en la seua sol·licitud o realitzar les al·legacions que consideren convenients en el termini de 10 dies hàbils comptadors a partir del següent al de la publicació de la relació provisional d'admesos i exclosos, d'acord amb el que estableix l'article 71 de la Llei de Règim Jurídic de les Administracions Públiques i del Procediment Administratiu Comú.
  
7.4 En qualsevol cas, a fi d'evitar errors i, en el supòsit de produir-se'n, possibilitar-ne l'esmena en temps i forma, els aspirants comprovaran no sols que no figuren en la relació provisional d'exclosos, sinó que, a més a més, els seus noms i dades consten correctament en les pertinents relacions d'admesos.
  
7.5 Transcorregut el termini anterior, vistes les al·legacions i esmenats els defectes, si fóra el cas, l'òrgan convocant o, per delegació seua, el síndic major, dictarà una resolució que contindrà la llista definitiva d'aspirants definitius admesos i exclosos a la realització de les proves per a cada torn, que es publicarà en el Butlletí Oficial de les Corts Valencianes i en el Diari Oficial de la Generalitat Valenciana.
  
7.6 En la resolució en què es farà pública la llista definitiva d'admesos a la realització de les proves s'establirà, almenys amb 15 dies d'antelació, la data, el lloc de celebració i l'hora del començament de cada una de les dues parts de què consta el primer exercici, així com l'ordre de crida dels aspirants, que s'iniciarà en la lletra «B», d'acord amb el sorteig fet el dia 24 de març de 2004 (DOGV núm. 4.729, de 8 d'abril de 2004).
  
7.7. Prova de coneixement del castellà per als aspirants que no tinguen la nacionalitat espanyola.
  
Prèviament a la realització de les proves de la fase d'oposició, els aspirants que no tinguen la nacionalitat espanyola i del seu origen no es desprenga el coneixement de castellà, hauran de acreditar el seu coneixement mitjançant la realització d'una prova on es comprovarà si tenen un nivell adequat de comprensió i expressió oral i escrita en aquesta llengua.
  
El contingut d'aquesta prova s'ajustarà al que disposa el RD 826/1988, de 20 de juliol (BOE del 29), pel qual s'estableixen diplomes acreditatius del coneixement de l'espanyol com a llengua estrangera.
  
La prova qualificarà l'aspirant d'apte o no apte, i caldrà obtenir la valoració d'apte per a passar a realitzar els exercicis de la fase d'oposició.
  
El lloc i la data de realització d'aquesta prova es donarà a conèixer als interessats en la mateixa resolució en què es faça pública la llista definitiva d'admesos i exclosos.
  
Queden eximits de realitzar aquesta prova aquells que estiguen en possessió del diploma superior d'espanyol com a llengua estrangera establit Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o del certificat d'aptitud en espanyol per a estrangers expedit per les escoles oficials d'idiomes o acrediten estar en possessió d'una titulació acadèmica espanyola expedida per l'òrgan oficial competent en el territori espanyol.
  
8. Proves selectives
  
8.1 El procediment de selecció dels aspirants serà el de concurs-oposició, que constarà d'una fase d'oposició de caràcter eliminatori, i d'una fase de concurs, de caràcter obligatori. El desenvolupament de les proves selectives es realitzarà de manera simultània per als torns lliure o de promoció interna.
  
8.2 Desenvolupament de la fase d'oposició
  
La fase d'oposició constarà de dos exercicis obligatoris i eliminatoris.
  
8.2.1 Primer exercici. Serà de caràcter teòric i constarà de dues parts:
  
La primera part consistirà a contestar per escrit, durant un temps mínim de 80 minuts i màxim de 100 minuts, un qüestionari ?que determinarà el tribunal- de 80 preguntes, tipus test, amb quatre respostes alternatives, de les quals només una serà la correcta, sobre els apartats del programa que figura en l'annex I, corresponents a «Temes generals» (temes 1 a 29) i a «Dret financer i tributari» (temes 43 a 54).
  
La segona part consistirà en el desenvolupament per escrit, durant un temps de 3 hores, de dos temes. Un d'aquests temes serà triat pels aspirants entre dos extrets a l'atzar de l'apartat del programa que figura en l'annex I corresponent a l'»Auditoria en el sector públic» (temes 30 a 42). L'altre tema serà escollit pels aspirants entre dos extrets a l'atzar dels apartats del programa que figura en l'annex I corresponents a les «Hisendes locals» (temes 55 a 62) i als «Òrgans de control extern» (temes 63 a 71).
  
8.2.2 Segon exercici. Serà de caràcter pràctic i consistirà a resoldre per escrit, durant un temps mínim de 4 hores i màxim de 6 hores, tres supòsits pràctics ?que determinarà el tribunal- relacionats amb el programa que figura en l'annex II, per a la resolució dels quals podran requerir-se també els coneixements teòrics propis del programa que figura en l'annex I. Un tractarà sobre comptabilitat i auditoria públiques, un altre sobre comptabilitat i auditories privades i un altre sobre contractació pública. Per a realitzar aquest exercici els opositors podran fer servir únicament el quadre de comptes dels plans generals de comptabilitat vigents tant en l'àmbit privat com en el de les diverses administracions públiques, així com els textos legals relatius a la contractació pública de què vagen proveïts. No obstant això, podran utilitzar-se les edicions d'ús comú encara que incorporen notes a peu de pàgina o referències breus de jurisprudència. També s'admetran màquines de calcular no programables.
  
8.3 Lectura dels exercicis
  
La part segona del primer exercici de la fase d'oposició serà llegida pels aspirants davant del tribunal i s'ajustarà a les normes següents: una vegada els opositors hagen acabat d'escriure, introduiran les quartilles o folis que han redactat en un sobre, la solapa del qual serà signada per l'interessat juntament amb el president i el secretari del tribunal, sota la custòdia del qual quedaran tots els sobres. En l'anvers del sobre, el propi aspirant anotarà el seu nom i cognoms. El tribunal convocarà els opositors per a la lectura pública de l'exercici, i l'ordre s'iniciarà per la lletra «B», d'acord amb el resultat del sorteig celebrat el dia 24 de març de 2004. L'aspirant obrirà el sobre signat per ell davant del tribunal i llegirà els fulls que haja redactat, i els aspirants que no acomplisquen el prescrit en aquesta norma perdran tots els drets. El tribunal podrà formular preguntes aclaridores. El tribunal anunciarà amb una antelació mínima de 48 hores el lloc, les dates i les hores de lectura de l'exercici, al local on s'haja celebrat l'exercici i a la seu de la Sindicatura de Comptes de la Generalitat Valenciana.
  
No seran convocats a la lectura de la segona part del primer exercici aquells aspirants que no hagen obtingut la puntuació mínima exigida per a superar la primera. A tal efecte, el tribunal farà públiques les notes de la primera part en el mateix temps i lloc convocat per a la lectura.
  
El tribunal llegirà directament la primera part del primer exercici i el segon exercici de la fase d'oposició, i adoptarà les mesures necessàries per a garantir que en la correcció no siga coneguda la identitat dels aspirants.
  
8.4 Qualificació dels exercicis
  
Cada un dels exercicis es qualificarà amb un màxim de 30 punts i caldrà obtenir-ne un mínim de 15 per a superar-lo i passar al següent exercici o a la fase de qualificació final de la fase d'oposició.
  
Les dues parts del primer exercici es qualificaran de la manera següent:
  
a) La primera part es puntuarà amb un màxim de 12 punts i caldrà un mínim de 5 punts per a superar-la. El nivell de coneixements mínims exigits per arribar 5 punts serà contestar 5/12 parts de les respostes correctes netes. Les contestacions errònies es valoraran negativament amb una penalització equivalent a un terç del valor de cada contestació correcta, i les contestacions en blanc no puntuaran. La fórmula de correcció serà:
  
Respostes correctes netes = nombre d'encerts - (nombre d'errors/3)
  
Una vegada establides les respostes correctes netes es convertiran en puntuacions finals mitjançant una distribució proporcional.
  
b) La segona part es puntuarà fins a un màxim de 18 punts i caldrà un mínim de 8 punts per a superar-la.
  
c) La puntuació final de l'exercici vindrà determinada per la suma de les puntuacions obtingudes en cada una de les parts de què consta. Per a superar el primer exercici i passar a realitzar el segon, caldrà aconseguir la puntuació mínima exigida per a cada una de les parts, i que de la suma de les dues resulte una puntuació total mínima de 15 punts.
  
8.5 Qualificació final de la fase d'oposició
  
La qualificació de la fase d'oposició vindrà determinada per la suma aritmètica de les puntuacions corresponents als dos exercicis. Tot seguit es configurarà una llista per a cada torn, ordenada per puntuació de major a menor, que contindrà tots els aspirants que hagen superat els exercici de la fase d'oposició, d'acord amb els criteris establits en les bases d'aquesta convocatòria.
  
8.6 Fase de concurs
  
Sols podran participar en la fase de concurs els aspirants que hagen superat la fase d'oposició.
  
Els mèrits al·legats pels participants, hauran d'haver sigut obtinguts o computats fins a la data d'acabament del termini de presentació d'instàncies.
  
La puntuació màxima en la fase de concurs serà de 40 punts, que es distribuiran d'acord amb el barem que figura en l'annex III.
  
8.7 Puntuació final del concurs-oposició
  
La qualificació del concurs-oposició vindrà determinada per la suma de puntuacions obtingudes en les fases de concurs i oposició.
  
A continuació es configurarà per a cada un dels torns una llista ordenada per puntuació de major a menor que s'interromprà quan el nombre d'inclosos coincidisca amb el nombre de llocs convocats, incrementats en el cas del torn lliure, d'acord amb el que preveu la base 1.3. Aquesta constituirà la llista definitiva d'aprovats.
  
Els casos d'empat que es produïsquen es resoldran de la manera següent: s'atendrà en primer lloc a la major puntuació obtinguda en la fase d'oposició i, si persistís l'empat es dirimirà per la major puntuació obtinguda en els distints apartats del barem del concurs, pel mateix ordre en què figuren relacionats. En el cas de continuar l'empat, s'atendrà la major puntuació obtinguda en el segon exercici. Si encara es mantingués l'empat, el resoldrà l'ordre alfabètic del primer cognom dels aspirants empatats, que s'iniciarà per la lletra «B», d'acord amb el resultat del sorteig celebrat el dia 24 de març de 2004.
  
9. Desenvolupament de les proves selectives
  
9.1 Les dues parts del primer exercici es realitzaran en el lloc, la data i l'hora que s'establisca en la resolució per la qual s'aprove i publique en el Butlletí Oficial de les Corts Valencianes i en el Diari Oficial de la Generalitat Valenciana, la llista definitiva d'admesos a la realització de les proves. Entre el començament d'una i una altra part passarà un temps mínim de 24 hores. En qualsevol cas, el primer exercici no s'iniciarà abans dels tres mesos des de l'última publicació de la convocatòria. Des de la publicació de les notes del primer exercici, una vegada realitzades i corregides les dues parts de què consta, fins el començament del segon, haurà de transcórrer un termini mínim de quaranta-vuit hores i un màxim de vint dies.
  
9.2 Els aspirants seran convocats per a cada exercici o prova de crida única.
  
Els aspirants hauran de complir en tot moment les instruccions dels membres del tribunal o del personal ajudant o assessor durant la celebració dels exercicis, per al seu adequat desenvolupament. Qualsevol alteració en el normal desenvolupament dels exercicis per part d'un aspirant, quedarà reflectida en l'acta corresponent, i el dit aspirant podrà continuar el desenvolupament de l'exercici amb caràcter condicional fins que el tribunal resolga l'incident.
  
Abans de l'inici de cada exercici, i sempre que s'estime convenient mentre es desenvolupe, els membres del tribunal, els seus ajudants o assessors comprovaran la identitat dels aspirants mitjançant la presentació del document d'identitat o passaport, sense que siguen vàlides les fotocòpies compulsades dels dits documents.
  
Els aspirants perdran el seu dret si es personen al lloc de la celebració quan ja s'hi hagen iniciat els exercicis o perquè no hi assistisquen, encara que siga per causes justificades. Tractant-se de la lectura pública de la segona part del primer exercici, atés el seu caràcter individual i successiu, el tribunal podrà estudiar les causes al·legades i admetre l'aspirant, sempre i quan la lectura no haja acabat i la dita admissió no danyen el principi d'igualtat amb la resta el personal.
  
D'acord amb el RD 192/1988, de 4 de març, durant la realització dels exercicis no es permet fumar al lloc de la seua realització.
  
Els aspirants podran utilitzar en el desenrotllament de les proves selectives qualsevol de les llengües oficials de la Comunitat Valenciana.
  
9.3 Començades les proves, l'anunci de la realitzaió del segon exercici el tribunal el farà públic al local en què s'haja fet el primer i a la seu de la Sindicatura de Comptes de la Generalitat Valenciana, amb una antelació mínima de 48 hores.
  
10. Publicitat de les llistes
  
10.1 En acabar cada un dels exercicis de la fase d'oposició, el tribunal publicarà al lloc d'examen i a la seu de la Sindicatura de Comptes de la Generalitat Valenciana, la relació d'aspirants que han superat l'exercici, tot expressant-hi el nom, els cognoms i la puntuació obtinguda. S'entendrà que han superat la fase d'oposició únicament aquells aspirants que hagen obtingut la puntuació mínima exigida per a superar cada un dels exercicis, segons el que disposa la base 8.4.
  
10.2 Una vegada finalitzada la fase d'oposició, el tribunal per mitjà d'un anunci, publicarà a la seu de la Sindicatura de Comptes de la Generalitat Valenciana, per a cada torn, la llista de qualificació final de la fase d'oposició a què fa referència la base 8.5, que constituirà la llista dels aspirants que han superat la fase d'oposició, per ordre de puntuació, i que han de passar a la fase concurs.
  
Als aspirants inclosos en la citada llista se'ls concedirà un termini de 10 dies hàbils perquè presenten tots aquells documents acreditatius dels mèrits prevists en l'annex III, que havien sigut relacionats en el currículum presentat juntament amb la sol·licitud de participació en el concurs-oposició, d'acord amb el que preveu la base 6.4. Si els mèrits que es van al·legar ja consten en el registre de personal de la Sindicatura de Comptes, només caldrà citar-los en el currículum, sense aportar els documents corresponents. Tan sols es valoraran els mèrits al·legats en el currículum.
  
10.3 Una vegada baremats els mèrits, el tribunal exposarà a la seu de la Sindicatura de Comptes de la Generalitat Valenciana i per a cada torn, la llista d'aspirants amb la puntuació obtinguda en la fase de concurs, desglossada en els distints apartats del barem, i es concedirà un termini de 10 dies hàbils perquè es formulen les reclamacions i esmenes que estimen pertinents respecte la baremació.
  
10.4 Resoltes les possibles al·legacions i esmenes, el tribunal per mitjà d'un anunci, publicarà a la seu de la Sindicatura de Comptes de la Generalitat Valenciana, per a cada torn, la relació definitiva d'aspirants aprovats, per ordre de puntuació total a què fa referència la base 8.7.
  
En cap cas el tribunal podrà declarar que han aprovat el procés selectiu un nombre superior al de llocs convocats, tenint en compte per al torn lliure el que preveu la base 1.3 de la present convocatòria.
  
11. Relació definitiva i presentació dels documents
  
11.1 El tribunal de selecció elevarà al Consell de la Sindicatura de Comptes per a cada torn, la relació definitiva dels aspirants aprovats, per ordre de puntuació total a fi que l'aprove i la publique en el Butlletí Oficial de les Corts Valencianes i en el Diari Oficial de la Generalitat Valenciana, perquè en el termini de 20 dies hàbils comptadors des de l'endemà de la publicació aporten davant la Secretaria General de la Sindicatura de Comptes, els documents següents:
  
11.1.1 Fotocòpia compulsada del document nacional d'identitat o certificació de naixement expedida pel registre civil corresponent, o document equivalent per a els nacionals dels altres Estats a què fa referència la base 6.2.
  
11.1.2 Fotocòpia compulsada del títol acadèmic exigible segons el que estableix la base 2.1, c) de la present convocatòria o certificació acadèmica que acredite haver realitzat els estudis per a obtenir el títol. En el cas de titulacions obtingudes en l'estranger, fotocòpia compulsada de la credencial que acredite l'homologació que corresponga.
  
11.1.3 Declaració de no haver sigut separat mitjançant expedient disciplinari de qualsevol administració o ocupació pública, així com no trobar-se inhabilitat penalment per a l'exercici de les funcions públiques.
  
Per als aspirants que no tinguen la nacionalitat espanyola, la dita declaració es referirà a no estar sotmesos a sanció disciplinària o condemna penal que impidisca en el seu cas l'accés a la funció pública.
  
11.1.4 Certificat mèdic acreditatiu de posseir la capacitat física i psíquica necessària per realitzar les funcions dels llocs ofertats.
  
11.1.5 Qui supere les proves selectives acreditarà els seus coneixements de valencià presentant un dels documents prevists en l'article 16.1 del decret 33/1999, de 9 de març, del Govern Valencià.
  
Qui no puga acreditar aquests coneixements, segons el que estableix l'article 53 de la Llei de la Funció Pública Valenciana, haurà d'assistir als cursos específics que es convoquen a l'efecte. Aquells que no el superen seguiran obligats a realitzar els cursos successius que organitze l'administració per a l'adquisició del coneixement de valencià exigible, segons l'article 16 del decret 33/1999, de 9 de març.
  
11.2 Els aspirants seleccionats que dins del termini indicat i llevat de casos de força major, no presenten la documentació acreditativa o se'n deduís que no té algun dels requisits exigits, no podran ser nomenats personal funcionari de carrera de la Sindicatura de Comptes, sense perjudici de la responsabilitat en què podria haver incorregut per falsedat en les seues sol·licituds de participació. El lloc no ocupat per l'aspirant que no haja presentat la documentació quedarà vacant.
  
12. Nomenament i adscripció de funcionaris
  
12.1 Transcorregut el termini de presentació de la documentació, el Consell de la Sindicatura de Comptes dictarà un acord que es publicarà en el Butlletí Oficial de les Corts Valencianes i en el Diari Oficial de la Generalitat Valenciana, on nomenarà els nous funcionaris de carrera de la Sindicatura de Comptes.
  
12.2 L'adscripció dels funcionaris que superen les proves selectives als llocs de treball vacants de tècnics d'auditoria de corporacions territorials i d'altres ens públics afectats per la convocatòria, que són els números 36, 69, 70, 71 i 73 de la relació de llocs de treball de la Sindicatura de Comptes, s'efectuarà atenent l'elecció que realitzen, per ordre de qualificació, els opositors que ingressen en el torn de promoció interna i, seguidament els que ingressen pel torn lliure.
  
13. Tribunal de selecció
  
13.1 El tribunal de selecció de la present convocatòria estarà compost per cinc membres, i es designarà el mateix nombre de suplents, i tindrà la composició següent: president, secretari i tres vocals, dels quals un serà proposat per les organitzacions sindicals de conformitat amb la Llei 9/1987, de 12 de juny. A més, podrà assistir a les sessions del tribunal, amb veu però sense vot, un representant del Consell de Personal.
  
13.2 La relació nominal dels membres del tribunal serà publicada, bé amb anterioritat a la resolució que aprove la llista definitiva d'admesos i exclosos, o bé incloent-la en aquesta última resolució.
  
13.3 Per a la realització de les proves, el tribunal podrà designar els col·laboradors, ajudants i assessors especialistes que estime oportuns.
  
13.4 Els membres del tribunal, així com els assessors, haurien d'abstenir-se i podran ser recusats pels interessats quan concorreguen en ells circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Així mateix, hauran d'abstenir-se aquells que havien realitzat tasques de preparació d'aspirants en els cinc anys anteriors a la publicació d'aquesta convocatòria.
  
13.5 S'entendrà que està vàlidament constituït el tribunal quan assistisquen la majoria dels seus membres, entre els quals hauran de figurar en qualsevol cas el president i el secretari o els seus respectius suplents. El president tindrà del vot de qualitat en el cas d'empat. Per a totes les altres qüestions, el funcionament del tribunal s'adaptarà al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú per als òrgans col·legiats.
  
13.6 Corresponen al tribunal les funcions relatives a la determinació concreta del contingut dels exercicis i a la qualificació dels aspirants, tant en la fase de concurs com de l'oposició, així com, en general, adoptar mesures necessàries per al correcte desenvolupament de les proves selectives, per a la qual cosa disposarà de la facultat d'interpretació de les presents bases.
  
13.7 El tribunal, als efectes de gratificacions i indemnitzacions, es regirà pel que disposa el Decret 24/1997, d'11 de febrer, del Consell de la Generalitat Valenciana i l'ordre de 23 de juliol de 1998 (DOGV de 15.09.98) de desplegament, així com per la normativa que puga publicar-se substituint l'anterior.
  
13.8 A efecte de comunicacions i qualsevol altra incidència, el tribunal tindrà la seua seu a la Sindicatura de Comptes de la Generalitat Valenciana, carrer sant Vicent número 4, 46043-València.
  
14. Bossa de treball
  
Els aspirants que no obtinguen plaça i hagen superat l'exercici o els exercicis que es determinen de la fase d'oposició, podran integrar-se en una bossa de treball que podrà ser utilitzada per a cobrir temporalment les vacants que es produïsquen en places de tècnic d'auditoria, d'acord amb les normes que el Consell de la Sindicatura de Comptes aprove a l'efecte.
  
15. Recursos
  
15.1 La present convocatòria, les seues bases i tots aquells actes administratius que siguen dictats en el seu desenvolupament, llevat de les actuacions del tribunal, podran ser impugnats per les persones interessades interposant un recurs contenciós administratiu en el termini de dos mesos comptadors des de l'endemà de la publicació davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb els articles 10.1, c) i 46 de la Llei 29/1998, de 13 de juliol, reguladora de la Jurisdicció Contenciosa Administrativa. No obstant això, podrà interposar-se potestativament recurs de reposició davant el mateix òrgan que va dictar l'acte que es recorre, en el termini d'un mes comptador des de l'endemà de la publicació o qualsevol altre recurs que s'estime procedent.
  
15.2 Contra els actes del tribunal es podrà interposar recurs d'alçada davant el Consell de la Sindicatura de Comptes, en el termini d'un mes a partir de l'endemà de la notificació o publicació, d'acord amb l'article 114 de la Llei de Règim Jurídic de les Administracions Públiques i del Procediment Administratiu Comú.
  
València, 29 d'octubre de 2004.- El síndic major: Rafael Vicente Queralt.
  
ANNEX I
  
Programa del primer exercici
  
Temes generals
  
1. La Constitució espanyola de 1978: característiques generals i estructura. Les Corts Generals. El Govern. El Poder Judicial. El Tribunal Constitucional.
  
2. L'organització territorial de l'Estat en la Constitució. Les comunitats autònomes: estructura i competències. Els estatuts d'autonomia: característiques i contingut.
  
3. L'Administració Local en la Constitució. Classes d'ens locals. Organització i competències del municipi.
  
4. L'Estatut d'Autonomia de la Comunitat Valenciana: contingut bàsic i principis fonamentals. Competències de la Comunitat Valenciana. Reforma de l'Estatut.
  
5. El Síndic de Greuges, el Consell Valencià de Cultura, l'Acadèmia Valenciana de la Llengua, el Comité Econòmic i Social i el Consell Jurídic Consultiu.
  
6. Les Corts Valencianes: Organització. Els diputats. Personal al seu servei: especialitats.
  
7. El President de la Generalitat Valenciana: designació, funcions i estatut.
  
8. El Govern de la Generalitat Valenciana: composició, competències i funcionament.
  
9. L'Administració de la Generalitat Valenciana: organització, competències i estructura. Responsabilitat dels membres del Consell i de l'administració Pública de la Generalitat Valenciana.
  
10. Les fundacions públiques de la Generalitat Valenciana. Naturalesa i règim jurídic. Normativa aplicable. Fins i beneficiaris. Constitució i estatuts. Òrgans de govern i control. Règim comptable de les fundacions.
  
11. Les universitats públiques. Naturalesa i règim jurídic. Normativa aplicable. Règim comptable de les universitats.
  
12. Les institucions de la Unió Europea. L'ordenament jurídic comunitari. El Consell de Ministres. La Comissió Europea. El Parlament Europeu. El Tribunal de Justícia. El Tribunal de Comptes.
  
13. El personal al servei de la Generalitat Valenciana: ingrés. Provisió de llocs de treball i promoció professional. Situacions administratives. Drets, deures i incompatibilitats. Règim de retribucions i indemnitzacions. El personal de la Sindicatura de Comptes de la Generalitat Valenciana i el seu règim jurídic. Drets i deures.
  
14. L'acte administratiu: concepte, elements i classes. Requisits: la motivació i la forma.
  
15. Eficàcia dels actes administratius: el principi de l'autotutela declarativa. Condicions. Notificació. Contingut, termini i pràctica. La notificació defectuosa.
  
16. La invalidesa. Supòsits de nul·litat i anul·labilitat. El principi de conservació de l'acte administratiu: supòsits. Revisió d'ofici i revocació dels actes administratius.
  
17. Els recursos administratius: principis generals. Actes susceptibles de recurs administratiu. Regles generals de tramitació dels recursos administratius. Classes de recursos.
  
18. El procediment administratiu: disposicions generals i normes reguladores dels distints procediments. Classes d'interessats en el procediment. Drets dels administrats. La iniciació del procediment. Ordenació. Instrucció.
  
19. Acabament del procediment. L'obligació de resoldre. Contingut de la resolució expressa. L'acabament convencional. La falta de resolució expressa. El desistiment i la renúncia. La caducitat.
  
20. La contractació administrativa. El text refós de la Llei de Contractes de les Administracions Públiques: àmbit i principis generals. Les classes de contractes públics i el seu règim jurídic.
  
21. Els elements dels contractes administratius: subjectes, objecte i causa. Capacitat per a contractar i les garanties del contractista. L'adjudicació dels contractes: la seua tramitació, procediments i formes d'adjudicació.
  
22. L'execució dels contractes i les seues modificacions. Les revisions de preus en els contractes administratius.
  
23. Causes d'invalidesa i nul·litat dels contractes públics. L'extinció dels contractes: compliment i la seua resolució.
  
24. La Llei General de Subvencions: àmbit d'aplicació. Concepte de subvenció. Els principis generals. Els beneficiaris i les entitats col·laboradores. Les bases reguladores. Procediments de concessió i gestió de les subvencions. Causes d'invalidesa i reintegrament i el seu procediment. Aspectes bàsics de les infraccions i sancions administratives en matèria de subvencions.
  
25. La societat anònima (I). La seua constitució: la fundació simultània. Els estatuts. Les aportacions. L'acció i els drets de l'accionista.
  
26. La societat anònima (II). Òrgans. Censura de comptes: formulació, verificació, aprovació i dipòsit.
  
27. El Pla General de Comptabilitat. Estructura i contingut.
  
28. Els comptes anuals. Documents que els integren. Principis comptables. Normes de valoració.
  
29. Les normes internacionals de la informació financera del IASB. Àmbit d'aplicació.
  
Auditoria en el sector públic
  
30. L'auditoria: concepte i objectius. Tipus d'auditoria i els seus objectius. Normes d'auditoria i la seua aplicació al sector públic. Organismes emissors de normes a Espanya.
  
31. La llei d'auditoria de comptes: auditors i exercici de l'auditoria.
  
32. Les normes d'auditoria pública dels òrgans de control extern (I): concepte de fiscalització. Tipus d'auditoria. Concepte de principis i normes d'auditoria. Principis i normes relatives al subjecte auditor.
  
33. Les normes d'auditoria pública dels òrgans de control extern (II): principis i normes sobre la realització del treball d'auditoria. Principis i normes relatius a l'informe.
  
34. La planificació de l'auditoria. Concepte de planificació. Etapes de la planificació. Documentació del procés de planificació.
  
35. El control intern. Concepte de control intern. La revisió del control intern. Proves de compliment. Efecte de les tecnologies de la informació en el control intern i l'auditoria.
  
36. Concepte d'importància relativa o materialitat. La seua utilització i quantificació en les distintes fases de l'auditoria. La importància relativa en l'auditoria pública. Consideracions quantitatives i qualitatives. La materialitat en la revisió del compliment legal.
  
37. Risc d'auditoria. Interrelació entre importància relativa i el risc. Anàlisi dels components del risc d'auditoria. Factors especials de risc. Avaluació del risc. Efecte del risc en l'enfocament d'auditoria. procediments per a reduir el risc d'auditoria.
  
38. Els programes de treball. Concepte i característiques dels programes de treball. El procés d'elaboració dels programes de treball. Proves i procediments d'auditoria. Mètodes de selecció i mostreig.
  
39. L'evidència de l'auditoria pública. Concepte i característiques de l'evidència. Els papers de treball. Supervisió.
  
40. Revisió del compliment legal. Incompliments de la normativa aplicable i irregularitats.
  
41. Els informes d'auditoria en el sector públic. Definició. extensió de l'informe d'auditoria. Informe llarg versus informe curt. Presentació dels informes. Lliurament als destinataris. Adequada preparació. Al·legacions de l'ens auditat. Estructura i contingut de l'informe d'auditoria.
  
42. Auditoria operativa en el sector públic i l'anàlisi cost-benefici.
  
Dret financer i tributari
  
43. Principis constitucionals en matèria de dret financer i d'hisenda pública.
  
44. Concepte de comptabilitat pública. Principis comptables públics. Entorn juridicoeconòmic de la comptabilitat pública. Destinataris de la informació comptable.
  
45. Els fins de la comptabilitat pública. Característiques de la informació comptable pública. Requisits de la informació comptable.
  
46. El pressupost de la Generalitat Valenciana. Contingut de les lleis de pressuposts de la Generalitat Valenciana. L'estructura del pressupost de la Generalitat Valenciana referent a la classificació orgànica, econòmica i funcional. Elaboració i aprovació del pressupost de la Generalitat Valenciana. Aplicació del pressupost per programes a l'àmbit de la Generalitat Valenciana.
  
47. Els crèdits pressupostaris. Situacions dels crèdits pressupostaris. Modificacions dels crèdits inicials.
  
48. L'execució del pressuposts de despeses i ingressos. Despeses plurianuals. Despeses per justificar i avançament de caixa fixa. La liquidació del pressupost.
  
49. Normalització comptable de la Generalitat Valenciana. La comptabilitat pública de la Generalitat Valenciana. El Pla General de Comptabilitat Pública de la Generalitat Valenciana.
  
50. Formació, rendició, estructura i contingut dels comptes anuals de la Generalitat Valenciana. Els comptes de les empreses públiques, entitats autònomes i fundacions de la Generalitat Valenciana.
  
51. El control intern de l'activitat economicofinancera de la Generalitat Valenciana. Normativa aplicable. La Intervenció General de la Generalitat Valenciana (IGGV): àmbit d'actuació, funcions i organització. La fiscalització d'actes de contingut econòmic. La funció interventora: fiscalització prèvia i a posteriori. L'omissió de la intervenció prèvia. El control financer: ordinari, el control sobre els programes i el control de les ajudes i subvencions en l'àmbit de la Generalitat Valenciana.
  
52. La tresoreria de la Generalitat Valenciana: organització, funcions i la seua gestió. L'Institut Valencià de Finances. El recurs al crèdit, amb especial referència a l'estudi del deute públic. El règim d'avals en l'àmbit de la Generalitat Valenciana.
  
53. La Llei General Tributària: principis generals de l'ordenament tributari. Fonts i aplicació de les normes tributàries. La relació juridicotributària. El deute tributari i la seua extinció. Actuacions i procediment de recaptació tributària.
  
54. La Llei d'Estabilitat Pressupostària: àmbit d'aplicació i principis generals. Equilibri pressupostari en el sector públic: disposicions comunes i l'equilibri pressupostari en l'administració local.
  
Hisendes locals
  
55. Les hisendes locals: principis generals. Classificació dels recursos econòmics de les entitats locals. Els ingressos tributaris locals: naturalesa i fet imposable.
  
56. Els pressuposts de les entitats locals: definició. Principis pressupostaris. Contingut dels pressuposts: estats, annexos i bases d'execució. Elaboració i aprovació. El pressupost prorrogat.
  
57. Les modificacions pressupostàries: concepte, classes, finançament i tramitació.
  
58. L'execució del pressupost de despeses i d'ingressos: les seus fases. Els pagaments per justificar. Els avançaments de caixa fixa. Les despeses de caràcter plurianual. La tramitació anticipada de despeses.
  
59. Els projectes de despesa. Les despeses amb finançament afectat: especial referència a les desviacions de finançament.
  
60. Tancament i liquidació del pressupost. Els romanents de crèdit. El resultat pressupostari. El romanent de tresoreria.
  
61. La tresoreria de les entitats locals. Caràcter i funcions. Maneig i custòdia de fons i valors. Gestió recaptatòria.
  
62. Formació, rendició, tramitació, estructura i contingut dels comptes anuals de les entitats locals.
  
Òrgans de control extern
  
63. El control de la gestió financera. Classes de control. Els òrgans de control extern: independència i autonomia funcional. Relacions amb el parlament. La configuració dels òrgans de control extern. Models d'òrgans de control extern i les seues funcions.
  
64. El Tribunal de Comptes: antecedents històrics i regulació vigent. Funcions, composició i organització.
  
65. La funció fiscalitzadora del Tribunal de Comptes: contingut. Procediment. Acabament. La iniciativa fiscalitzadora.
  
66. La responsabilitat comptable. Concepte, naturalesa i classes. La responsabilitat comptable i responsabilitat civil. Elements subjectius, objectius i causals. La responsabilitat comptable en la via administrativa: supòsits, procediments i recursos.
  
67. La jurisdicció comptable (I). Concepte. Regulació. Naturalesa, extensió i límits. Òrgans de la jurisdicció comptable.
  
68. La jurisdicció comptable (II). Actuacions prèvies a l'exigència de la responsabilitat comptable. Regles comunes als procediments. La peça separada. El judici de comptes. El procediment de reintegrament per descobert comptable. Els expedients de cancel·lació de fiances.
  
69. Competències i àmbit d'aplicació de la Sindicatura de Comptes de la Generalitat Valenciana. Funcions. Òrgans.
  
70. La funció fiscalitzadora de la Sindicatura de Comptes de la Generalitat Valenciana: organització i procediment. La iniciativa fiscalitzadora: el programa anual de fiscalitzacions. Tècniques aplicables en els procediments fiscalitzadors, amb especial referència a les d'auditoria pública.
  
71. La funció jurisdiccional de la Sindicatura de Comptes de la Generalitat Valenciana per delegació del Tribunal de Comptes: àmbit, competències i procediment.
  
ANNEX II
  
Programa del segon exercici
  
Comptabilitat i auditoria pública
  
1. Drets per cobrar i ingressos. Tractament dels drets per cobrar: concepte, característiques, reconeixement i quantificació. Tractament dels ingressos: concepte, característiques, reconeixement i quantificació.
  
2. Obligacions i despeses. Tractament de les obligacions: concepte, característiques, reconeixement i quantificació. Tractament de les despeses: concepte, característiques, reconeixement i quantificació.
  
3. Transferències i subvencions. Reconeixement i quantificació.
  
4. Endeutament públic. Reconeixement i quantificació.
  
5. Immobilitzat no financer. El seu tractament comptable.
  
6. Informació economicofinancera. Magnituds rellevants. Estat financers d'una entitat comptable pública.
  
7. Despeses amb finançament afectat. Concepte de despesa amb finançament afectat. Notes característiques. Necessitat del seu seguiment i control. Repercussions de l'execució de despeses amb finançament afectat en el resultat i el romanent de tresoreria. La seua mesura, el coeficient de finançament i desviaments de finançament.
  
8. Auditoria del pressupost d'ingressos. Objectius d'auditoria. Control intern. Procediments d'auditoria.
  
9. Auditoria de despeses i adquisicions corrents. Objectius d'auditoria. Control intern. Procediments d'auditoria.
  
10. Auditoria de despeses de personal. Objectius d'auditoria. Control intern. Procediments d'auditoria. Aspectes diferencials en la fiscalització d'una administració pública respecte d'una empresa pública.
  
11. Auditoria de les despeses per transferències. Objectius d'auditoria. Control intern. Procediments d'auditoria.
  
12. Auditoria de la contractació administrativa. Objectius d'auditoria. Principals procediments d'auditoria.
  
Comptabilitat i auditoria privades
  
13. Immobilitzat material. Normes de valoració. Informació mínima per a subministrar en els comptes anuals. L'amortització: definició, mètodes i comptabilitat. Peculiaritats i tractament comptable dels immobilitzats cedits per les administracions públiques a empreses i fundacions públiques.
  
14. Immobilitzat immaterial i despeses amortitzables. Normes de valoració. Informació mínima per subministrar en els comptes anuals. L'amortització: definició, mètodes i comptabilitat.
  
15. Inversions financeres temporals i permanents. Normes de valoració. Informació mínima per subministrar en els comptes anuals.
  
16. Existències. Normes de valoració. Mètodes de valoració. Informació mínima per subministrar en els comptes anuals.
  
17. Clients i altres comptes per cobrar. Normes de valoració. Informació mínima per subministrar en els comptes anuals.
  
18. Comptes financeres. Normes de valoració. Informació mínima per subministrar en els comptes anuals.
  
19. Fons propis. Components. Ingressos per distribuir en diversos exercicis. Normes de valoració. Informació mínima per subministrar en els comptes anuals.
  
20. Proveïdors i d'altres comptes per pagar. Normes de valoració. Informació mínima per subministrar en els comptes anuals.
  
21. Préstecs, crèdits i emprèstits. Normes de valoració. Informació mínima per subministrar en els comptes anuals.
  
22. Contingències i esdeveniments posteriors al tancament de l'exercici. Definició i classes. Tractament comptable.
  
23. Auditoria de comptes financers. Objectius d'auditoria. Control intern. Procediments d'auditoria.
  
24. Auditoria de clients i d'altres comptes per cobrar. Objectius d'auditoria. Control intern. Procediments d'auditoria.
  
25. Auditoria d'existències. Objectius d'auditoria. Control intern. Procediments d'auditoria.
  
26. Auditoria de l'immobilitzat material. Objectius d'auditoria. Control intern. Procediments d'auditoria.
  
27. Auditoria de l'immobilitzat immaterial i despeses amortitzables. Objectius d'auditoria. Control intern. Procediments d'auditoria.
  
28. Auditoria d'inversions financeres. Objectius d'auditoria. Control intern. Procediments d'auditoria.
  
29. Auditoria de proveïdors i d'altres comptes per pagar. Objectius d'auditoria. Control intern. Procediments d'auditoria.
  
30. Auditoria de préstecs, crèdits i emprèstits. Objectius d'auditoria. Control intern. Procediments d'auditoria.
  
31. Auditoria del compte de resultats. Objectius d'auditoria. Control intern. Procediments d'auditoria.
  
32. Auditoria dels fons propis. Objectius d'auditoria. Control intern. Procediments d'auditoria.
  
33. Ingressos per distribuir en diversos exercicis. Les subvencions de capital. Objectius d'auditoria. Control intern. Procediments d'auditoria.
  
Contractació pública
  
34. Text refós de la Llei de Contractes de les Administracions Públiques.
  
35. Reglament General de la Llei de Contractes de les Administracions Públiques.
  
ANNEX III
  
Barem de la fase de concurs
  
En la fase de concurs a què es refereix la base 8.6 de la present convocatòria, la valoració dels mèrits s'efectuarà d'acord amb el barem següent:
  
A) Experiència professional. Aquest concepte es valorarà fins a un màxim de 22 punts, d'acord amb els criteris següents:
  
1. Per cada més complet de servei en actiu en òrgans de control extern de les administracions públiques, ocupant llocs de treball del grup A directament relacionats amb la fiscalització i auditoria externes del sector públic: 0,25 punts.
  
2. Per cada mes complet de servei en actiu en òrgans de control extern de les administracions públiques ocupant llocs de treball directament relacionats amb la fiscalització i auditoria externes del sector públic, que no siguen del grup A: 0,15 punts.
  
3. Per cada més complet de servei en actiu en qualsevol administració pública, ocupant llocs de treball del grup A directament relacionats amb la fiscalització i auditoria del sector públic: 0,12 punts.
  
4. Per cada mes complet de servei en actiu en qualsevol administració pública ocupant llocs de treball directament relacionats amb la fiscalització i auditoria del sector públic, que no siguen del grup A: 0,10 punts.
  
5. Per cada mes complet de servei en actiu en administracions públiques o òrgans de control extern d'aquestes ocupant llocs de treball no inclosos en els quatre subapartats anteriors: 0,08 punts.
  
6. Per cada mes complet de servei actiu per treballs per compte alié, autònoms i professionals, en funcions relacionades directament amb l'auditoria: 0,08 punts.
  
B) Formació. Aquest concepte es valorarà, fins a un màxim de 18 punts, d'acord amb els criteris següents:
  
1. Titulació acadèmica: màxim 6 punts.
  
Per cada titulació acadèmica de nivell igual o superior (doctorat) a l'exigit per a pertànyer al grup A, exclosa la que hi haja servit: 3 punts. A tal efecte es puntuarà el nivell més alt de titulació acreditada, entenent que s'hi inclouen aquelles altres titulacions necessàries per a obtenir-la. Quan la titulació igual o superior a l'exigida, d'acord amb el que es preveu en l'escala anterior, estiga directament vinculada amb les places convocades, s'adjudicaran uns altres 3 punts addicionals, considerant en aquest supòsit com a titulació varolable les relacionades de manera directa amb l'economia, la comptabilitat, l'administració o el dret.
  
2. Cursos de formació i perfeccionament: màxim 7 punts.
  
Es valoraran els cursos de formació i perfeccionament que estiguen relacionats amb les funcions pròpies de les places convocades segons la relació de llocs de treball de la Sindicatura de Comptes de la Generalitat Valenciana, segons l'escala següent:
  
De 100 o més hores: 4,00 punts
  
De 75 o més hores: 3,00 punts
  
De 50 o més hores: 2,00 punts
  
De 25 o més hores: 1,00 punt
  
De 15 o més hores: 0,40 punts
  
Sols es valoraran per aquest concepte els cursos que hagen sigut convocats, organitzats o homologats pels òrgans de control extern, universitats, fundacions universitàries, instituts o escoles oficials, les comissions de formació dels òrgans de control extern de les administracions públiques o qualsevol altre centre o organisme públic de formació. No s'adjudicarà cap puntuació per activitats de naturalesa diferent dels cursos, com ara seminaris, jornades, aplecs, taules redones, debats o anàlegs.
  
En cap cas es puntuaran en aquest subapartat ni en l'anterior de titulació acadèmica, els cursos de valencià i d'idiomes, ni els cursos pertanyents a una carrera universitària, cursos de doctorat i els de diferents instituts de les universitats, quan formen part del pla d'estudis del centre, ni dels cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.
  
3. Valencià: màxim 3 punts.
  
El coneixement del valencià es valorarà, prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord a l'escala següent:
  
Coneixement oral: 0,75 punts
  
Grau elemental: 1,00 punt
  
Grau mitjà: 2,00 punts
  
Grau superior: 3,00 punts
  
La valoració del coneixement de valencià s'efectuarà puntuant exclusivament el nivell més alt obtingut.
  
4. Idiomes comunitaris: màxim 2 punts.
  
Es valorarà el coneixement de llengües oficials de la Unió Europea, a raó de 0,50 punts per cicle formatiu complet. El dit coneixement s'acreditarà documentalment mitjançant certificats expedits per les universitats o escoles oficials d'idiomes.
  
ANNEX IV
  
Model d'instància
  
Cognoms:
  
Nom:
  
Data de naixement:
  
Nacionalitat:
  
Document d'identitat o passaport número:
  
Adreça:
  
Població:
  
Codi postal:
  
Telèfon:
  
Vist l'acord del Consell de la Sindicatura de Comptes de la Generalitat Valenciana, pel qual es convoca concurs-oposició per a cobrir cinc places de tècnic d'auditoria, en llocs de treball corresponents a la modalitat de corporacions territorials i d'altres ens públics, grup A, sector d'administració general, les bases de la qual accepte en la seua integritat, al mateix temps que declare expressament reunir els requisits establits en la base segona, els quals acreditaré documentalment d'acord amb la base onze,
  
SOL·LICITE
  
Que se'm tinga per presentat al concurs-oposició, torn (indiqueu si es tracta del torn lliure o del de promoció interna, tenint en compte que sols podeu optar-ne a un).
  
Al mateix temps sol·licite que per raó de discapacitat s'apliquen en l'execució dels exercicis les següents mesures d'adaptació (incloeu aquest paràgraf quan pertoque i assenyaleu amb una X les mesures sol·licitades):
  
1) Eliminació de barreres arquitectòniques i taula adaptada a la cadira de rodes.
  
2) Ampliació del temps de duració de l'exercici. Haureu d'adjuntar un certificat expedit per l'òrgan oficial competent, que especifique el diagnòstic i el temps (nombre de minuts) d'ampliació que sol·liciteu.
  
3) Augment de grandària dels caràcters de l'examen, per dificultat de visió.
  
4) Necessitat d'intèrpret a causa de la sordesa.
  
5) Sistema Braille d'escriptura per invident.
  
6) D'altres, especificant quines:
  
Documents que presente:
  
- Fotocòpia del DNI, si es tracta d'espanyols
  
- Els aspirants que no tinguen la nacionalitat espanyola hauran de presentar la documentació prevista en la base 6.1.
  
- Així mateix, els aspirants que no tinguen la nacionalitat espanyola adjuntaran, si escau, la documentació acreditativa que estan exempts de realitzar la prova de castellà. En un altre cas, hauran de realitzar aquesta prova, d'acord amb el que preveu la base 7.7.
  
- Còpia del resguard acreditatiu del pagament dels drets d'examen establits en la base 5 o, si cal, el certificat acreditatiu de posseir discapacitat igual o superior al 33%. L'ingrés de 24,28 euros es realitzarà en la Caixa d'Estalvis del Mediterrani, (CCC) 2090 0340 23 5090583935, del qual és titular la Sindicatura de Comptes.
  
- Si és el cas, certificat expedit per l'òrgan oficial competent, que especifique el diagnòstic i el temps (nombre de minuts) d'ampliació que se sol·licita per raó de discapacitat.
  
- Currículum que comprenga els mèrits que s'al·leguen per a la fase de concurs. No es presentaran els documents acreditatius dels mèrits fins el moment assenyalat en la base 10.2 de la convocatòria.
  
València, d de 2004
  
(signatura de la persona interessada)
  
SR. SÍNDIC MAJOR DE LA SINDICATURA DE COMPTES DE LA GENERALITAT VALENCIANA. C/ Sant Vicent, 4. 46088 València
  
ANNEX V
  
Presentació de documentació acreditativa dels mèrits computables en la fase de concurs, segons la relació al·legada en el currículum presentat juntament amb la sol·licitud de participació en el concurs-oposició
  
Sr./Sra.: ... , document d'identitat o passaport número:
  
en relació amb el concurs-oposició convocat per a cobrir cinc places de tècnic d'auditoria, en llocs de treball corresponents a la modalitat de corporacions territorials i d'altres ens públics, grup A, sector Administració general, al qual concórrec pel torn ..., i havent superat tots els exercicis eliminatoris de la fase d'oposició, us tramet adjunta la documentació acreditativa dels mèrits i l'experiència al·legats en el currículum que vaig presentar al seu dia juntament amb la sol·licitud de participació en el procediment selectiu, a l'efecte de baremar la fase de concurs, d'acord amb el que estableix la base 10.2 de la convocatòria.
  
València, d de 2004
  
(signatura de la persona interessada)